《自盱眙至金陵道中作 其三》
清代·王荫槐

江流何呼汹，浮梁朵动摇。解装古棠邑，落日上轻舠。

水痕涨初落，木杪悬菱菱。鬖髿紫须垂，乃长枯杨腰。

十室九空壁，野风吹屋茅。目击实可惨，况闻千里遥。

明月照溶㵝，瓜山浮一瓢。荧荧苇间火，疑有惊魂嗥。

此乡称膏腴，天吴偶肆骄。哀鸿盍归来，春麦亟荷锹。

回首望吾乡，五坝频增高。嗟哉滨淮田，岁岁沈波涛。

作者简介：王荫槐，字子和，一字味兰，盱眙人。嘉庆癸酉举人，大挑教职。有《蠙庐诗钞》。